Nacionālā apvienība (Francija)
Nacionālā apvienība (franču: Rassemblement national), līdz 2018. gada 1. jūnijam Nacionālā fronte (Front National) ir Francijas galēji labējā, konservatīvā, nacionālistiskā politiskā partija, ko 1972. gada oktobrī dibināja franču politiķis Žans Marī Lepens. Nacionālajai apvienībai par saviem panākumiem lielā mērā jāpateicas pret imigrantiem, galvenokārt pret islāmu vērstajai retorikai, kas bija iekļauta tās programmā jau kopš tās pastāvēšanas pirmsākumiem, bet sāka nest politiskas dividendes tikai 80. gadu sākumā, jo šis jautājums Francijā kļuva aizvien aktuālāks. Pēc Arābu pavasara 2011. gadā šī partija vadīja pret imigrantiem vērstu kampaņu, kuras mērķis bija apturēt bēgļu uzņemšanu no Ziemeļāfrikas, Austrumāfrikas un Tuvajiem Austrumiem. Partiju un tās vadību raksturo mēreni antiamerikāniski uzskati. Nacionālā apvienība bija viena no partijām, kas 1992. gadā iebilda pret Māstrihtas līguma ratifikāciju un 2005. gadā — pret Eiropas Konstitūciju. 2014. gadā partija atbalstīja Krievijas rīcību Krimas krīzes laikā, un novembra beigās Marina Lepena nosauca Vladimiru Putinu par “Eiropas civilizācijas kristīgā mantojuma aizstāvi”. Partijas sociālekonomiskā programma paredz radikāli ierobežot valsts iejaukšanos valsts iekšējā ekonomiskajā dzīvē (vienlaikus ar protekcionismu ārpolitikā), uzņēmējdarbības brīvību.